KIRJALLINEN KYSYMYS E-3599/02 esittäjä(t): Camilo Nogueira Román (Verts/ALE) komissiolle. Galician kala- ja äyriäiskantojen elvytystoimenpiteet Prestigen aiheuttaman katastrofin jälkeen.



Virallinen lehti nro 161 E , 10/07/2003 s. 0111 - 0112



KIRJALLINEN KYSYMYS E-3599/02 esittäjä(t): Camilo Nogueira Román (Verts/ALE) komissiolle (13. joulukuuta 2002) Aihe: Galician kala- ja äyriäiskantojen elvytystoimenpiteet Prestigen aiheuttaman katastrofin jälkeen Mihin erityistoimenpiteisiin komissio aikoo ryhtyä auttaakseen Prestigen aiheuttamasta katastrofista kärsimään joutuneiden Galcian rannikkoalueiden kala- ja äyriäiskantojen elvyttämistä? Franz Fischlerin komission puolesta antama vastaus (6. helmikuuta 2003) Neuvosto antoi 20. joulukuuta 2002 asetuksen erityistoimenpiteestä, jolla pyritään edistämään Prestige-säiliöaluksesta peräisin olevan öljysaasteen vahingoittamien kalavarojen ja vesiviljelylaitosten elvyttämistä(1). Tässä neuvoston asetuksessa säädetään Prestige-säiliöaluksesta peräisin olevan öljyn saastuttamalla alueella kalastus-, simpukanviljely- ja vesiviljelyaloilla toimiville henkilöille ja yrityksille tarkoitetuista poikkeuksellisista tukitoimenpiteistä. Tukitoimilla pyritään: - korvaamaan yritysten henkilökunnalle ja omistajille seisokista aiheutuvia taloudellisia menetyksiä, - tukemaan pyydysten uusimista, - tukemaan simpukanviljely- ja vesiviljelylaitosten puhdistamista, korjaamista ja jälleenrakentamista, - korvaamaan äyriäiskantojen uusimisesta aiheutuvia kustannuksia. Lisäksi asetuksessa säädetään eräistä poikkeuksista, jotka koskevat kalatalouden ohjauksen rahoitusvälineestä (KOR) neuvoston asetuksen (EY) N:o 2792/1999(2) mukaisesti yhteisrahoitettavien menojen tukikelpoisuusperusteita, jotta öljysaasteen uhrien auttamista voitaisiin helpottaa ja nopeuttaa. Asetus myös mahdollistaa lisämäärärahojen (30 miljoonaa euroa) vapauttamisen osana tukea, josta on säädetty vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamisen edistämisestä annetussa neuvoston asetuksessa (EY) N:o 2561/2001(3). Komissio pyytää arvoisaa parlamentin jäsentä lisäksi tutustumaan komission vastauksiin, jotka se on antanut kysyjän kirjallisiin kysymyksiin E-3362/02(4) ja 3593/02(5) sekä Sanchez Garcian kirjalliseen kysymykseen E-3632/02(6). Nämä vastaukset antavat kysyjälle kokonaiskuvan komission toteuttamista aloitteista ja Prestige-säiliöaluksen haaksirikon johdosta mahdollisesti toteutettavista erilaisista toimenpiteistä. (1) Neuvoston asetus (EY) N:o 2372/2002, annettu 20 päivänä joulukuuta 2002, erityistoimenpiteistä korvauksen myöntämiseksi Espanjan kalastus-, simpukanviljely- ja vesiviljelyaloille Prestige-säiliöaluksen öljyvuotojen vuoksi (EYVL L 358, 31.12.2002). (2) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä (EYVL L 337, 30.12.1999). (3) Neuvoston asetus (EY) N:o 2561/2001, annettu 17 päivänä joulukuuta 2001, vuoteen 1999 asti Marokon kalastussopimuksen alaisina olleiden alusten ja kalastajien toimintasuunnan muuttamisen edistämisestä (EYVL L 344, 28.12.2001). (4) Katso sivu 85. (5) Katso sivu 110. (6) Katso sivu 120.